**E L Ő T E R J E S Z T É S**

**Szombathely Megyei Jogú Város Közgyűlése Szociális és Lakás Bizottságának 2020. június havi ülésére**

**Javaslat a Szombathelyi Egyesített Bölcsődei Intézmény nyári nyitvatartási rendjének jóváhagyására**

 A gyermekek védelméről és a gyámügyi igazgatásról szóló 1997. évi XXXI. törvény 43.§ (4) bekezdése úgy rendelkezik, hogy a bölcsőde nyári nyitvatartási rendjét a fenntartó hagyja jóvá. A Szombathelyi Egyesített Bölcsődei Intézmény fenntartója Szombathely Megyei Jogú Város Önkormányzata. A Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 53. § 11. pontja alapján a Szociális és Lakás Bizottság jóváhagyja a bölcsődék nyári nyitvatartási rendjét.

A Szociális és Lakás Bizottság 11/2020. (I.29.) SzLB. számú határozatában döntött a bölcsődék nyári nyitvatartási rendjéről.

A koronavírus járvány megelőzése érdekében – figyelemmel a Kormány által 2020. március 11. napján elrendelt veszélyhelyzetre – Szombathely Megyei Jogú Város Polgármestere a bölcsődékben és az óvodákban rendkívüli szünetet rendelt el.

A rendkívüli szünet az óvodák és bölcsődék újranyitásáról, valamint a nyári táborok megszervezéséről szóló 215/2020. (V.20.) Kormány rendelet (a továbbiakban: Korm. rendelet) alapján 2020. május 25. napjával feloldásra került. Ezen időponttól a bölcsődék a veszélyhelyzet előtti szokásos rendben működnek. A Korm. rendelet 1. § (3) bekezdésének rendelkezése szerint az óvodák és bölcsődék 2020. augusztus 31. napjáig legfeljebb két hétre zárhatnak be.

Az bölcsődék lezárásának több mint két hónapos időtartama alatt a szülők többségének szabadsága „elfogyott”. Előzőek miatt javasolom, hogy a szombathelyi bölcsődék a 2020-as év nyári időszakában lezárás nélkül, normál nyitvatartásban működjenek.

A fentiekre tekintettel javasolom a Tisztelt Bizottságnak, hogy a 11/2020. (I.29.) SzLB. számú határozatát visszavonni és a bölcsődék nyári nyitvatartásáról dönteni szíveskedjék.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2020. június „ ”**

**/: Dr. László Győző :/**

**HATÁROZATI JAVASLAT**

**……./2020. (..….) SzLB. számú határozat**

1. Szombathely Megyei Jogú Város Közgyűlésének Szociális és Lakás Bizottsága Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 53. § 11. pontjában kapott felhatalmazás alapján a 11/2020. (I.29.) SzLB sz. határozatát visszavonja és dönt arról, hogy a Szombathelyi Egyesített Bölcsődei Intézmény a 2020-as év nyári időszakában lezárás nélkül, normál nyitvatartásban működjön.
2. A Bizottság felkéri a Polgármestert, hogy a szülők tájékoztatásáról gondoskodjon.

**Felelős:** Dr. Czeglédy Csaba, a Szociális és Lakás Bizottság elnöke

 Dr. Nemény András polgármester

Dr. László Győző alpolgármester

 (a végrehajtás előkészítéséért: Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (az 1. pont vonatkozásában)

 2020. június 29. (a 2. pont vonatkozásában)